Ρούξι Ντουμιτρέσκου

Η Ρουξάντρα «Ρούξι» Ντουμιτρέσκου (Ruxandra "Ruxy" Dumitrescu, 20 Απριλίου 1977 – 3 Μαρτίου 2024) ήταν Ρουμάνα αθλήτρια της πετοσφαίρισης. Είχε αποκτήσει και την ελληνική υπηκοότητα και αγωνίστηκε με την Εθνική Ελλάδας.

 Καριέρα 
Με ύψος 1,86 μέτρα,  αγωνίστηκε στη θέση της διαγωνίου, αρχικά στην ομάδα της Ντάτσια Πιτέστι στη Ρουμανία, ενώ ήταν διεθνής τόσο με την εθνική Ρουμανίας κάτω των 20 ετών από το 1992, όσο και με την ομάδα γυναικών, όταν στα 17 της αγωνίστηκε στο Παγκόσμιο Πρωτάθλημα Πετοσφαίρισης στη Βραζιλία. 
Ήρθε στην Ελλάδα το 1997 και εντάχθηκε στην ομάδα των  Βριλησσίων (ένα πρωτάθλημα και τρία Κύπελλα Ελλάδας) και το 2003 στον Παναθηναϊκό (6 πρωτάθλημα και 5 Κύπελλα Ελλάδος), έχοντας μια καριέρα πλούσια σε διακρίσεις.

Αποχώρησε απο την ενεργό δράση τον Μάιο του 2010 μετά από 25 χρόνια παρουσίας στους αγωνιστικούς χώρους. Επανήλθε το 2013 και αγωνίστηκε για μία σεζόν με τον Ηρακλή Κηφισίας. Συνολικά κατέκτησε 7 πρωταθλήματα Α1 Γυναικών (1999, 2005, 2006, 2007, 2008, 2009, 2010), 8 Κύπελλα Ελλάδας (1999, 2000, 2003, 2005, 2006, 2008, 2009, 2010), ενώ βραβεύθηκε δύο φορές πολυτιμότερη παίκτρια (MVP) σε τελικούς Κυπέλλου (2005, 2008). Σε ευρωπαϊκό επίπεδο κατέκτησε τη δεύτερη θέση στο Challenge Cup (2009) και τη τρίτη θέση στο Κύπελλο Κυπελλούχων (1999). Η φανέλα με το Νο 9 έχει αποσυρθεί από το τμήμα βόλεϊ γυναικών του Παναθηναϊκού.
Το 2012 ήταν υποψήφια με το Παναθηναϊκό Κίνημα. 

Με την Εθνική Ελλάδας αγωνίστηκε για πέντε χρόνια με αρχή τους Ολυμπιακούς Αγώνες του 2004 στην Αθήνα στην πρώτη συμμετοχή του γυναικείου βόλεϊ σε Ολυμπιακή διοργάνωση και κατέκτησε το αργυρό μετάλλιο στους Μεσογειακούς Αγώνες του 2005 στην Ισπανία.

Το 2015 μετά την οριστική αποχώρησή της από την ενεργό δράση απέκτησε δίπλωμα προπονήτριας. Το 2020 έχοντας επανέλθει στη Ρουμανία ξεκίνησε την καριέρα της με τη Σίμπιου στις ηλικίες έως 13 ετών.

Ήταν παντρεμένη με τον Αλέξανδρο Νικολαΐδη και στο βραχύβιο γάμο τους είχαν έναν γιο, το Φίλιππο. Απεβίωσε από ανακοπή καρδιάς στο Σίμπιου της Ρουμανίας, σε ηλικία 46 ετών στις 3 Μαρτίου 2024.

 Διεθνείς Τίτλοι - Διακρίσεις 
Μεσογειακοί Αγώνες
  Αλμερία - 2005

 Συλλογικοί τίτλοι - Διακρίσεις 
 Διεθνείς διοργανώσεις Κύπελλο CEV
  1999 (Φ.Ο. Βριλησσίων)
Τσάλεντζ Καπ
  2009 (Παναθηναϊκός Α.Ο.)

 Εθνικά Πρωταθλήματα 7 Πρωταθλήματα Ελλάδας
 1998-99 (Φ.Ο. Βριλησσίων)
 2004-05, 2005-06, 2006-07, 2007-08, 2008-09, 2009-10 (Παναθηναϊκός Α.Ο.)
 2η θέση: 1997-98 (Φ.Ο. Βριλησσίων)
 3η θέση: 1999-00, 2001-02, 2002-03 (Φ.Ο. Βριλησσίων), 2003-04 (Παναθηναϊκός Α.Ο.)

 Εθνικά Κύπελλα 
8 Κύπελλα Ελλάδας
 1999, 2000, 2003 (Φ.Ο. Βριλησσίων)
 2005, 2006, 2008, 2009, 2010 (Παναθηναϊκός Α.Ο.)
2η θέση: 2001 (Φ.Ο. Βριλησσίων)

 Ατομικές διακρίσεις 
 Κύπελλο Ελλάδας 2005 - Τελική Φάση (Κερατσίνι): Πολυτιμότερη Παίκτρια (MVP)  Ιστορία του Κυπέλλου Γυναικών: Χρυσή Βίβλος = Όλοι οι τελικοί - MVP www.volleynews.gr 
 Κύπελλο Ελλάδας 2008 - Τελική Φάση (Ιεράπετρα): Πολυτιμότερη Παίκτρια (MVP) 
 Πρωτάθλημα Ελλάδας 2007-08: Πολυτιμότερη Παίκτρια (MVP) Πρωταθλήματος Πολυτιμότερες Παίκτριες (M.V.P.) Πρωταθλήματος Ελλάδας 2000 - 2018 www.volleyball.gr 

 Παραπομπές 

 Εξωτερικοί σύνδεσμοι - Πηγές 
 Ρούξι Ντουμιτρέσκου: Ατομικές πληροφορίες www.olympedia.org 
 Ρούξι Ντουμιτρέσκου: Ατομικά στοιχεία web.archive.org - www.sports-reference.com 
 Ρούξι Ντουμιτρέσκου: Ατομικά στοιχεία - Ομάδες - Διακρίσεις women.volleybox.net
 Ρούξι Ντουμιτρέσκου: Στοιχεία - Ομάδες καριέρας greekvolley.eu
 Ρούξι Ντουμιτρέσκου: Ευρωπαϊκή παρουσία www-old.cev.eu

Κατηγορία:Ρουμάνοι πετοσφαιριστές
Κατηγορία:Ελληνίδες αθλήτριες της πετοσφαίρισης
Κατηγορία:Πετοσφαιρίστριες της εθνικής Ελλάδος
Κατηγορία:Πετοσφαιριστές στους Θερινούς Ολυμπιακούς Αγώνες 2004
Κατηγορία:Πετοσφαιρίστριες ΠΑΟ
Κατηγορία:Έλληνες ρουμανικής καταγωγής